Document ID: 31994L0060

Eiropas Parlamenta un Padomes Direktīva 94/60/EK
(1994. gada 20. decembris),
ar ko četrpadsmito reizi groza Direktīvu 76/769/EEK par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 100.a pantu,
ņemot vērā Komisijas priekšlikumu [1],
ņemot vērā Ekonomikas un sociālo lietu komitejas atzinumu [2],
saskaņā ar Līguma 189.b pantā minēto procedūru [3],
tā kā jāpieņem iekšējā tirgus izveides pasākumi; tā kā iekšējais tirgus ir telpa bez iekšējām robežām, kurā ir nodrošināta brīva preču, pakalpojumu un kapitāla aprite un personu pārvietošanās;
tā kā darbam iekšējā tirgū pakāpeniski jāuzlabo dzīves kvalitāte, veselības aizsardzība un patērētāju drošība; tā kā šajā direktīvā paredzētie pasākumi ir saskaņā ar Padomes 1989. gada 9. novembra Rezolūciju par nākotnes prioritātēm patērētāju aizsardzības politikas pārskatīšanā; [4]
tā kā Padome un dalībvalstu valdību pārstāvji, tiekoties Padomē, ir pieņēmuši Lēmumu 90/238/Euratom, ESCS, EEK [5], kas attiecas uz 1990. līdz 1994. gada rīcības plānu saistībā ar programmu "Eiropa pret vēzi";
tā kā vielas, kas minētas Padomes Direktīvas 67/548/EEK [6] I pielikumā un tiek klasificētas kā 1. vai 2. kategorijas kancerogēnas vielas, var izraisīt vēzi; tā kā, lai uzlabotu veselības aizsardzību, šādas vielas un preparātus, kas tās satur, nedrīkst laist tirgū plašas sabiedrības lietošanai;
tā kā vielas, kas minētas Direktīvas 67/548/EEK I pielikumā un tiek klasificētas kā 1. vai 2. kategorijas mutagēnas vielas, var izraisīt pārmantojamu ģenētisku bojājumu; tā kā, lai uzlabotu veselības aizsardzību, šādas vielas un preparātus, kas tās satur, nedrīkst laist tirgū plašas sabiedrības lietošanai;
tā kā vielas, kas minētas Direktīvas 67/548/EEK I pielikumā un tiek klasificētas kā 1. vai 2. kategorijas reproduktīvajai funkcijai toksiskas vielas, var izraisīt pārmantojamu ģenētisku bojājumu; tā kā, lai uzlabotu veselības aizsardzību, šādas vielas un preparātus, kas tās satur, nedrīkst laist tirgū plašas sabiedrības lietošanai;
tā kā pārredzamības un skaidrības labad šādas vielas jānosauc, izmantojot atzītu nomenklatūru, vislabāk IUPAC (Starptautiskā teorētiskās un lietišķās ķīmijas savienība) nomenklatūru; tā kā Direktīvas 67/548/EEK I pielikums ("Bīstamo vielu saraksts") regulāri tiek atjaunināts, to pielāgojot tehnikas attīstībai; tā kā, lai precizētu šo direktīvu, Komisija ne vēlāk kā sešus mēnešus pēc tam, kad Eiropas Kopienu Oficiālajā Vēstnesī publicēts šāds pielāgojums tehnikas attīstībai, Eiropas Parlamentam un Padomei iesniedz priekšlikumu direktīvai, ar ko reglamentē vielas, kas no jauna klasificētas kā 1. un 2. kategorijas kancerogēnas, 1. un 2. kategorijas mutagēnas un 1. un 2. kategorijas reproduktīvajai funkcijai toksiskas vielas;
tā kā minētajā Komisijas priekšlikumā ir ņemti vērā riski un priekšrocības, ko rada jaunas vielas klasifikācijā, kā arī Kopienas tiesību akti par riska analīzi;
tā kā Direktīvas 67/548/EEK I pielikumā ir noteiktas katras šādas vielas maksimālās koncentrācijas robežas, un, ja šādu robežu nav, Padomes Direktīvas 88/379/EEK [7] I pielikuma VI tabulā ir noteiktas vispārējās koncentrācijas robežas, kas attiecas uz šādām vielām preparātu sastāvā;
tā kā kreozots, kas definēts šīs direktīvas pielikumā, var kaitēt veselībai, jo tas satur zināmas kancerogēnas vielas; tā kā tādēļ jāierobežo kreozota lietošana koksnes apstrādē, kā arī ar kreozotu apstrādātas koksnes tirgū laišana un lietošana;
tā kā daži kreozota komponenti slikti noārdās un ir kaitīgi dažiem organismiem vidē; tā kā šie komponenti var iekļūt vidē, ja tiek izmantota apstrādāta koksne;
tā kā daži hlorēti šķīdinātāji apdraud veselību un tos nedrīkst vielās un preparātos laist pārdošanā plašai sabiedrībai;
tā kā, ierobežojot šajā direktīvā noteikto kreozota lietošanu koksnes apstrādē, ar kreozotu apstrādātas koksnes tirgū laišanu un lietošanu, kā arī hlorētu šķīdinātāju tirgū laišanu un lietošanu, ir ņemtas vērā pašreizējās zināšanas un metodes attiecībā uz drošākām alternatīvām;
tā kā iepriekšminēto vielu vai to saturošu preparātu tirgū laišanas un lietošanas ierobežojumi, kas jau ir pieņemti dažās dalībvalstīs, tieši ietekmē iekšējā tirgus izveidi un darbību; tā kā tādēļ jātuvina dalībvalstu tiesību akti šajā jomā un tādējādi jāgroza Direktīvas 76/769/EEK I pielikums [8];
tā kā šī direktīva neietekmē Kopienas tiesību aktus, ar ko nosaka darba ņēmēju aizsardzības prasību minimumu, kurš ietverts Padomes Direktīvā 89/391/EEK [9] un atsevišķajās direktīvās, kuru pamatā ir minētā direktīva, jo īpaši Direktīvā 90/394/EEK [10],
IR PIEŅĒMUŠI ŠO DIREKTĪVU.
1. pants
Ar šo Direktīvas 76/769/EEK I pielikumu groza, kā noteikts šīs direktīvas pielikumā.
2. pants
1. Dalībvalstis pieņem un publicē normatīvos un administratīvos aktus, kas vajadzīgi, lai ne vēlāk kā vienu gadu pēc šīs direktīvas pieņemšanas izpildītu tās prasības. Par to dalībvalstis tūlīt informē Komisiju.
Dalībvalstis šos noteikumus piemēro no 1996. gada 20. jūnija.
2. Kad dalībvalstis pieņem šos pasākumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka paņēmienus, kā izdarīt šādu atsauci.
3. pants
Šī direktīva ir adresēta dalībvalstīm.
Briselē, 1994. gada 20. decembrī

Labels: 0
3
15
20